khistorydata/jeongjo-sjw-relations huggingface dataset:
정조 7년
癸卯五月十九日卯時。上御誠正閣。承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。昨日之雨。猶賢乎已乎。東浚曰。雖不得浹洽。大有益矣。上曰。各道雨澤狀啓中。某某邑雨。多少書入。賤臣承命出。謄書以進。仍命退。承史以次出。
정조 7년
癸卯五月十九日辰時。上御誠正閣。右副承旨入侍時。右副承旨金載瓚。假注書李敬五。記事官李崑秀尹行任。以次進伏訖。上曰。稟事閣臣及預備翰林入侍。賤臣承命出。與檢校直閣徐鼎修。記注官金健修。記事官李祖承偕入進伏。崑秀行任退出。上曰。雷淵集印役。何當告訖。鼎修曰。今月晦間。可以完役矣。上曰。私件爲幾何。鼎修曰。不過四五十件云矣。雷淵集畢役後。又有繼印之役。而本家未及考準云。故今姑中止矣。上曰。然則隨其送來。始役無妨矣。仍命退。諸臣以次出。
정조 7년
癸卯五月十九日申時。上御誠正閣。承旨入侍時。右副承旨鄭東浚。假注書李敬五。記注官金健修。記事官李祖承。以次進伏訖。上曰。左承旨。與上下番翰林入侍。左承旨李在學。記事官李崑秀尹行任。承命趨入。上曰。東浚健修祖承。先退。上曰。今日雨澤狀啓到院者。列書以入。賤臣承命出。謄書以進。上曰。得雨固幸。旋有開霽之意矣。在學曰。雖未洽滿。似當沾潤矣。上曰。惠慶宮進服二戔重人蔘粟米飮。限三貼。自今日煎入。出榻敎仍命退。承史以次出。
정조 7년
癸卯五月二十日卯時。上御誠正閣。承旨入侍時。右承旨鄭東浚。假注書李敬五。記事官李崑秀尹行任。以次進伏訖。上曰。奉審承旨。出去早晩知入。賤臣承命出問。以幾出東門之意仰達。仍命退。承史以次出。
정조 7년
癸卯五月二十日辰時。上御誠正閣。奉審承旨入侍時。左副承旨李時秀。假注書李敬五。記事官李崑秀尹行任。以次進伏訖。上曰。莎草。何如。時秀曰。奉審無頉。已於承傳色仰達矣。陵上莎草。有少損處云。故小臣。卽爲奉審。則圓封一邊。比他未茁。而已爲着根。有漸長之望矣。上曰。獻官。誰也。時秀曰。戶曹參判鄭昌順矣。上曰。大祝。誰也。時秀曰。尹㬦矣。仍命退。承史以次出。
정조 7년
癸卯五月二十日申時。上御誠正閣。承旨入侍時。左承旨李在學。假注書李敬五。記事官李崑秀尹行任。以次進伏訖。上曰。左承旨先退。右承旨入侍。賤臣承命出。與右承旨鄭東浚偕入進伏。在學。退出。上曰。雨澤狀啓到院者幾邑。注書知入。賤臣承命出。仍命退。承史以次出。
정조 7년
癸卯五月二十一日卯時。上御誠正閣。承旨入侍時。檢校直閣徐鼎修徐龍輔。左承旨李在學。假注書李敬五。記事官李崑秀尹行任。以次進伏訖。上曰。右副承旨。持今日傳香祭報府入侍。賤臣承命出。與右副承旨金載瓚偕入進伏。上命讀祭報府。載瓚讀奏訖。上曰。稟事閣臣先退。上曰。昨夏旱暵。心焉如熏。今夏則此心少紓矣。仍命退。承史以次出。
정조 7년
癸卯五月二十一日酉時。上御誠正閣。承旨入侍時。檢校直提學鄭民始。左承旨李在學。假注書李敬五。記事官李崑秀尹行任。以次進伏訖。上曰。丙寅年經筵日記。丁卯年疏箚卷持入。賤臣承命出奉入。上曰。稟事閣臣先退。上曰。進御加味六和湯。限三貼煎入。出榻敎仍命退。承史以次出。
정조 7년
行都承旨沈豐之坐。左承旨李在學坐。右承旨趙鼎鎭坐。左副承旨黃昇源坐直。右副承旨李重馥坐。同副承旨尹承烈坐直。注書二員未差。假注書朴能源仕李敬五仕直。事變假注書申大龜仕。
정조 7년
李重馥啓曰。明日再明日。國忌齋戒正日。視事。頉稟。傳曰。知道。
정조 7년
尹承烈啓曰。合辭方張之時。兩司無詣臺之員。事甚未安。除在外未署經引避退待外。呈告人員。竝卽牌招。何如。傳曰。允。
정조 7년
黃昇源啓曰。玉堂上下番俱空。已至多日。事甚未安。副校理兪漢敬。副修撰鄭在信。自鄕上來云。卽爲牌招入直。何如。傳曰。允。
정조 7년
沈豐之啓曰。右承旨鄭東浚。右副承旨金載瓚。今日不爲仕進。竝卽牌招。何如。傳曰。許遞。前望單子入之。
정조 7년
承旨前望單子入之。趙鼎鎭黃昇源。落點。
정조 7년
傳于李重馥曰。新除授承旨牌招察任。罷散人竝敍用。不可一敍一否。其時亞銓。亦爲敍用。
정조 7년
傳于黃昇源曰。濟州牧使留待。
정조 7년
傳于李在學曰。諸承旨。持公事入侍。
정조 7년
備忘記。濟州牧使嚴思晩下直。長弓一張。長箭一部。片箭一部。筒兒一箇。賜給。
정조 7년
傳于李在學曰。諸道上來獄案之積置者。方令該曹覆啓。而亞堂旣聞筵敎。無異專當擧行。此時徑遞可悶。刑曹前參判沈頤之。仍任前職。
정조 7년
承旨前望單子入之。尹承烈落點。
정조 7년
副校理兪漢敬。副修撰鄭在信牌不進罷職傳旨。傳于李重馥曰。只推。更爲牌招。
정조 7년
沈豐之啓曰。吏曹參議金宇鎭。以本曹判書薦望事。往于大臣處。則左議政洪樂性。以爲方在惶蹙竢譴中。不敢議薦云。何以爲之。敢稟。傳曰。辭箚旣已承批。三司亦皆敍用。今此竢勘云云。實非意慮所及。未知更有甚節拍。可以出膺乎。至於慨然之斥。不過是章奏間茶飯說語。以此引以爲決遞之端。尤所莫曉。安心議薦之意。更卽往傳。仍爲受薦以來。
정조 7년
有政。吏批。判書參判未差。參議金宇鎭。右副承旨李重馥進。以徐浩修爲吏曹判書。
정조 7년
趙鼎鎭啓曰。副校理兪漢敬。副修撰鄭在信。再牌不進。罷職傳旨。今方捧入。而玉堂上下番俱空。已至多日。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 7년
以吏曹判書徐浩修牌不進推考傳旨。傳于黃昇源曰。更卽牌招開政。
정조 7년
黃昇源啓曰。吏曹判書徐浩修。再牌不進。推考傳旨。今方捧入。而特敎開政之下。連事違召。終不膺命。事甚未安。所當更請牌招。而係是一日三牌。何以爲之。敢稟。傳曰。無異宿硏。則連事違召。殊無所據。賑邑守令論賞。亦係民事。況有入侍稟處之命。分義所在。豈容如是。從重推考。更卽牌招。申飭行公。賑堂兵判。如已來待。先爲詣閤。牌去來。另加申飭。傳于李在學曰。吏判批下。卽爲牌招察任。傳于李在學曰。賑廳堂上吏兵判。入侍。
정조 7년
有政。吏批。判書徐浩修進。參判未差。參議金宇鎭進。右副承旨李重馥進。以金履素爲吏曹參判。沈頤之爲大司憲。洪明浩爲大司諫。金翊休爲執義。李東郁爲司諫。李延伋爲掌令。洪樂淵崔烜爲持平。徐美修爲校理。吳泰賢爲副修撰。兪彦鎬爲禮曹判書。李敬養爲右尹。具善復爲判義禁。朴祐源爲同義禁。鄭東浚爲戶曹參議。金載瓚爲兵曹參議。曺允大爲佐郞。閔彝顯爲典牲直長。鄭𣲚爲慶尙都事。李命植爲軍器提調。尹行任爲注書。
정조 7년
兵批。判書李命植進。參判朴祐源病。參議李文源入直進。參知金載瓚未肅拜。右承旨趙鼎鎭進。以趙城鎭爲曹司五衛將。徐英輔爲宣傳官。金宗淵爲西原營將。金載人爲文兼。車光輪爲瓮津別將。副司直單鄭好仁李敬養李時秀金載瓚鄭東俊。副護軍金敬身單付。
정조 7년
黃昇源啓曰。藥房三提調。爲承候來待矣。傳曰。入侍。
정조 7년
李重馥啓曰。明日次對。兩司無進參之員。除在外引避退待未署經外。未肅拜人員。竝待開門牌招。何如。傳曰。允。
정조 7년
傳于黃昇源曰。戶房承旨入侍。
정조 7년
兵曹口傳政事。副司正徐瀅修申馥。單付。
정조 7년
以藝文館待敎望單子。傳于尹承烈曰。任自陞遷。極爲放恣。況無啓目之薦狀。渠又暗地越送幾何。而渠輩又欲欺瞞乎。渠之所爲。萬萬無據。此望筒勿施。檢閱李祖承爲先削職。其罪狀。令該府。拿問處之。藝文館奉敎待敎窠。權減官案付標。
정조 7년
備忘記。近來事。皆欲任之。至於近密之事。稍異外庭。今雖言之。可乎。名以傳敎。則固當遵守之不暇。而似此微細事。一番依樣擧行之後。便復抛棄。以傳敎。歸之弁髦。此事若此。他事奚論。近密然矣。外庭可知。大抵薦狀之具啓目入啓。啓下後。越送政曹。自是古例。而去丁酉以前。一時權罷之事也。近復申復。則忽自今日。注書薦狀。政院不爲啓辭。翰林薦狀。本館不爲啓目。館監事之不親細務。誠無怪也。諸承宣之不遵傳敎。罪果如何。此等事放忽。外面觀之。無甚關係。流弊至於近日朝廷而後已。注書越薦時。承旨沈豐之李在學趙鼎鎭黃昇源李時秀李重馥爲先削職。其廢壞傳敎之罪。從當下該府拿問。爲先招致闕外問啓。
정조 7년
以李應爀囚單子。傳于尹承烈曰。所犯不輕。不可不卽爲盤覈取服。今日內開坐嚴問。口招以聞。拿命之下。理宜星夜馳進。而逗遛中路。昨始就囚。至使奪符宣傳官。未免先期入來。此亦放恣之一段。添問目取招。
정조 7년
問啓時囚罪人李祖承白等。矣身翰注薦狀。復舊之後。所當奉行之不暇。而今日待敎薦之擅自越送。注書望之不爲啓辭。一則矣身之罪。二則矣身之罪。惶懍震越。求死不得。嚴敎之下。惶恐遲晩。傳曰。協陽門。非禁府。則未到西間之前。忽稱時囚罪人。果何意思是旀。旣稱罪人。又稱矣身。而原情中。除却吏讀。亦何委折乎是旀。屢次詢問。不啻丁寧。則專諱本事。一不指陳。甘自歸於罪上添罪之科。究厥所爲。極爲駭痛兺除良。陞座事段。初不警咳於筵中。越薦事段。乃敢違越於受敎。始有自行自止之跡。繼犯無忌無憚之罪。由前由後。莫非難貰之端是遣。近來時樣。事事雖皆隨衆汨董。而如渠幺麽年少小官。乃復效嚬。惟以欺瞞周遮爲事。如是不已。而節次升遷。則氣勢。勢將莫可誰何乎。一問再問。所對儱侗。今番段如前除良。逐條奏對。萬一依違。下該府推問。斷不饒貸。此原情出給。更令書入。
정조 7년
李重馥。以上號都監儀軌廳郞廳。以都提調意啓曰。本都監儀軌。今已正書粧䌙。春秋館禮曹件。依例移送。留上江華府等四處史庫件。入送藝文館。待後曝曬時。一體分上之意。敢啓。傳曰。知道。
정조 7년
李在學。以一所巡廳言啓曰。去夜二更四點量。犯夜人武藝別監尹長壽執捉。何以爲之。敢啓。傳曰。移送本都監。令訓將。査實草記。
정조 7년
沈豐之。以司饔院官員。以監膳提調意啓曰。鷹師貢人等。連日呼訴內。供上生雉。當此草樹茂密之時。家養已盡。獵捉無路。逐日供上。將未免生事之境。斯速入啓變通云。此時獵捉之難。誠如所訴。在前如此之時。例有活鷄參半代封之規。而莫重御供。自下不敢擅便。惶恐敢啓。傳曰。代封。
정조 7년
李重馥。以吏曹言啓曰。本曹假郞廳金泓哲。身病猝重。勢難察任。今姑減下。以成均館典籍金就行。差下之意。敢啓。傳曰。知道。
정조 7년
趙鼎鎭。以奉常寺官員。以都提調提調意啓曰。東籍親耕田所種大麥。今五月念後。當爲成熟之意。敢啓。傳曰。攝刈。
정조 7년
李在學。以訓鍊都監言啓曰。依傳敎。犯夜武藝別監尹長壽處。反覆査問。則所供內。以其母病問藥次。醫家往來之際。自致犯夜納招。而不無飾詐之跡。故執捉巡卒處査問。則尹長壽。去夜二更量。以白衣脫網失笠。醉臥路邊假家云。而渠則終不直招。身爲掖隷。泥醉犯夜。已極痛駭。特敎査問之下。不以實告。尤極無嚴。而旣有草記之命。爲先取招以入之意。敢啓。傳曰。勘罪事。意見論稟草記。
정조 7년
李重馥。以訓鍊都監言啓曰。武藝別監尹長壽。犯夜査實草記批旨內。勘罪事意見論稟草記事。命下矣。尹長壽昨夜犯禁時。雖無與人鬪鬨之事。身係掖屬。則常時似當謹愼之不暇。而恣意過飮。不省人事。醉倒路傍。極爲駭然。從重決棍。降付從末。以懲日後。何如。傳曰。待武藝私習日。渠輩齊會處。從重決棍次。爲先自該廳。付過降付一款。今日內擧行事。一體。分付。
정조 7년
李在學。以訓鍊都監言啓曰。今五月十五日曉頭。本局砲手朴成昌。外南山近處山田除草之際。偶見虎跡。請其同哨軍金廷燁朴秀光。豹虎一頭。捉得來納。此雖私獵。係是城外捉虎。時値日熱。去皮封進之意。敢啓。傳曰。知道。該軍兵。自本營。各別論賞。虎則去皮封進云。聞是十五日所捉。肉必餒敗。卿自區處。可也。
정조 7년
李在學。以訓鍊都監言啓曰。依傳敎。捉虎本局砲手朴成昌等三名處。各別施賞之意。敢啓。傳曰。知道。肉已區處。皮則入之。
정조 7년
李在學。以訓鍊都監言啓曰。本局別將柳鎭說。身病甚重。勢難上京察任。改差。何如。傳曰。允。
정조 7년
李在學。以禁衛營言啓曰。本營中軍白東俊。身病猝重。勢難察任。改差。何如。傳曰。允。
정조 7년
李重馥。以義禁府言啓曰。釜山前僉使權綸。軍餉居二。當依事目決杖。而時在慶尙道善山地。故以知委待命之意。行會本道矣。卽接慶尙監司李秉模牒報。則權綸。今四月二十六日身故云。勿論。何如。傳曰。允。
정조 7년
尹承烈。以義禁府言啓曰。時囚罪人池德斌柳憲周等。保放事。命下矣。罪人池德斌柳憲周等。保放之意。敢啓。傳曰。知道。還囚以待處分。
정조 7년
李重馥。以義禁府言啓曰。保放罪人池德斌柳憲周等。依下敎。卽爲還囚之意。敢啓。傳曰。屢次嚴問之下。渠輩之游辭粧撰。一味呑吐。情狀極爲痛駭。本罪之外。卽此一節。所犯不輕。今日開坐時。從重照律以聞。
정조 7년
左議政洪樂性箚曰。伏以。臣於頃者。冒上一疏。恭俟嚴譴。不意史官。臨宣聖批。十行恩言。旣勤且摯。慰勉備至。指敎丁寧。臣雙擎奉讀。不覺感淚之被面也。臣雖愚迷。不及古人。豈不知儒臣疏語。亶出勤攻之意。而强爲此深引之計哉。第是含默之罪。大官三司。初無異同。而若論董率之責。則大官反重於三司。以其居百僚之首故也。旣犯反重之辜。獨漏譴削之請。人雖以官區別。臣實有靦面目。惶蹙之極。無地自容。而然臣一身。非臣所有。今於處分之下。何敢一向煩浼。冀被同罪之罰。而至於諉以倖逭。晏然蹲冒。上辱朝廷。下駭聽聞。亦非臣之所敢出。顧臣面前道理。惟有亟遞見職。少伸微分而已。此則想不待臣言之畢。而有所曲諒者矣。仍伏念。臣之本末長短。莫逃於淵鑑之中。人望材器。何嘗一毫彷彿於輔相之任。而最初膺命。非曰量入。特出於怵畏義分。承佑下風。而半載中書。幾陷大戾。幸賴恩造。得有今日。雖以再叨後事言之。適値慶禮稠疊。鼎席俱空之時。逃遁不得。黽勉行公。而天地日月。臨之在上。昏昧則指導之。顚錯則誨責之。不啻若慈父之詔迷子。臣誠且惶且感。未忍辭巽。荏苒因循。殆至三朔。而以孑然聾聵之蹤。處衆責交萃之地。一事二事。瘡疣百出。東倒西仆。莫可收拾。目今隄防漸壞。人心陷溺。臣之罪也。媕妸成風。儻言莫聞。臣之罪也。世道卑下。習俗恬嬉。臣之罪也。臣若一日不去。則添臣一日之罪也。二日不去。則添臣二日之罪也。臣雖欲拚棄四維。貪榮冒據。其奈國事之泮渙。相職之玷汚。何哉。且臣所以丐遞一念。如縛求解。仰首鳴號。不暇緩聲者也。且臣情踪之外。狗馬賤疾。實無供職之望。素患痰癖之祟。近年以來。轉成風眩之症。方其發也。精神昏忙。如墜烟霧。或認晝爲夜。或臨食忘食。擧措惝慌。駭人瞻視。初頭始發。意謂偶然。春夏之間。漸漸頻發。發輒彌苦。不省昏倒。此實同朝親知之所共深慮者也。以此病狀。雖閑司漫局。猶難堪承。況此重務也哉。又自數昨。重患感冒。此症隨而復作。落席昏涔。殆無陽界之意思。以情則如彼。以病則如此。左右揣量。蠢動無路。玆敢不避煩瀆之誅。仰籲宸嚴之聽。伏願聖明。念臣憐臣。亟賜重勘。以存國體。以靖私義。公私不勝幸甚。取進止。答曰。省箚具悉。卿懇。勤攻之言。何不引而爲過。反有此決去就之擧耶。以今鼎席。卿又不視事。廊廟之事。屬之何人。卿須安心勿辭。卽起視事。弘濟時艱。仍傳曰。此批答。遣史官。傳諭于左議政。
정조 7년
吏曹判書徐浩修疏曰。伏以。臣於千萬夢想之外。忽伏奉冢宰除命。驚懍踧踖。莫省攸措。念臣至愚極陋。百無肖似。而偏荷我聖上陶甄拂拭之恩。鞭策駑駘而比於良乘。繩墨樗櫟而比於佳材。歷試內外。涯分已踰。縱使臣。磨頂放踵。赴湯蹈火。猶不足以報答鴻私之萬一。區區所自勉於恒日。惟在竭知畢慮。隨處陳力。以少效其奔奏之誠而已。豈敢有一毫擇夷險占便宜之計哉。惟是天官之長。體任自別。必其名論鑑識。素孚於物情。然後上可以補益聖化。下可以允協公道。如臣儱侗之資。鹵莽之識。屢廁佐貳之列。已著蔑效之實。則尤何嘗近似於銓衡之地。而廟堂之議薦。聖簡之付畀。臣誠莫曉其所以也。天牌屢降。促敎連下。而左右思量。祗承無路。玆敢略陳短章。仰請譴何。伏乞亟遞臣職。仍治臣逋慢之罪。以嚴朝綱。以安私分。千萬幸甚。答曰。省疏具悉。卿之地處。亦云晩矣。卿其勿辭。入來開政。
정조 7년
傳于黃昇源曰。今日不爲仕進承旨。許遞。政院一空。政官牌招開政。
정조 7년
癸卯五月二十二日卯時。上御誠正閣。諸承旨持公事入侍時。行都承旨沈豐之。左承旨李在學。右承旨趙鼎鎭。左副承旨黃昇源。右副承旨李時秀。同副承旨李重馥。檢校直閣徐龍輔。假注書朴能源。記事官李崑秀尹行任。以次進伏訖。上曰。濟州牧使入侍。賤臣承命出。與濟州牧使嚴思晩偕入。上命在學書傳敎曰。畿湖嶺穡事告歉。民情擧皆遑急。而幸因道伯守宰之悉心賙濟。今則賑政已畢。三道狀本。次第來到。前此旣有考勤慢行賞罰之敎。則今番不可循例回啓。諸道狀本規例。不但各自不同。區別之際。亦有詢問後決處者。賑恤堂上及吏兵判。抄出文書。登對稟處。出傳敎上命昇源書傳敎曰。堂疏從施。欲存防限。而大臣旣以此引義。則不可無闊狹之擧。況爲日稍久。罰亦行矣。譴削三司。竝給牒敍用。上命在學書傳敎曰。次對久未爲之。明日來會。上曰。吏兵批窠闕知入。賤臣承命出。捧入。上曰。政官。問政于大臣。上命在學書榻敎曰。新判書。待下批命招。同參政事。在學曰。抄啓文臣中權知正字。未回刺之人。當自該曹。卽付軍銜。而抄啓已久之後。今始口傳以入。事涉稽緩。不可無警。當該兵曹堂上推考。旣付實軍銜。則凡於課製朔書祕封。當書以軍銜。而近來多以權知正字書之者。有違格例。自今以後。以實軍銜書進事。分付。何如。上曰。依爲之。出擧條上命退。諸臣以次退出。
정조 7년
癸卯五月二十二日卯時。上御誠正閣。戶房承旨入侍時。左承旨李在學。假注書李敬五。記事官李崑秀尹行任。以次進伏訖。上曰。政廳啓辭持入。賤臣承命出問。以左相引入。吏判不得議薦之意。仰達。上曰。兵判及賑恤堂上。來待事。分付。上曰。吏曹判書徐浩修牌招。仍命退。承史以次出。
정조 7년
癸卯五月二十二日午時。上御誠正閣。賑恤堂上。吏兵判同爲入侍時。賑恤堂上鄭民始。吏曹判書徐浩修。兵曹判書李命植。左承旨李在學。假注書李敬五。記注官金健修。記事官李祖承。以次進伏訖。上命書傳敎曰。劇務相妨。判義禁李命植許遞。其代。今日政差出。待下批牌招察任。民始曰。三道畢賑狀本。有登對稟處之命矣。伏見京畿監司李亨逵畢賑狀啓。則以爲。驪州牧使元厚鎭爲政寬簡。處事周詳。抄出飢民。斗租苞醬。兩次白給。癃老班族。米租醬藿。官馬載送。辦得穀物。作爲賑資者。厥數夥然。而嫌不擧論。邑中場稅支供應捧。一倂停免。治績賑政。當爲道內之最云云。而旣無穀數之載錄者。則請賞一款。不得擧論。安山郡守李成祜。六年居官。一心奉公。抄錄飢民。極精而無遺。措置賑事。極勤而有規。民之見之者。咸稱其實心實惠。自備之穀。終不報來。高陽郡守林重遠。四載爲治。始終如一。生蠏進上。每年自當。抄飢之際。躬行閭里。饋粥嘗其甘苦。給糧簸其糖粃。自備穀。一不報來。長湍府使李漢五。人旣勤恪。治亦誠謹。五百包穀物。料理自備。終始賙救。無一捐瘠。竹山府使李彦忠。分賑之規。條理詳明。自備五百餘石穀。盡心接濟。一境稱頌。龍仁縣令金履中。精覈饑口。竭誠賙救。自備穀物。至於二百餘石之多云。安山郡守李成祜。高陽郡守林重遠。治績雖有著稱。穀物初不報來。別無可論。長湍府使李漢五。竹山府使李彦忠。龍仁縣令金履中。畿邑自備之過數百石者。殊甚可尙。令該曹。考例稟處。通津士人李弘遂。願補私給。至於八百餘石之多。楊州出身金應獜。京居出身李珍暹。各出百餘包租。添補賑資云。各人等之捐出許多穀物。濟活民命。極爲可嘉。不可無論賞之典。亦令該曹。考例分等施賞。何如。上曰。依爲之。出擧條上曰。都承旨入侍。出榻敎賤臣承命出。與都承旨沈豐之偕入進伏。上曰。湯劑已煎乎。持入。豐之奉入。上命書榻敎曰。進御加味六和湯前方中。人蔘代入沙蔘。黃連減二分。一貼更爲煎入。民始曰。伏見洪忠監司金文淳畢賑狀啓。則以爲。海美縣監曺潤根。本以詳敏之才。且濟慈惠之政。闔境忘頷顑之憂。一民無捐瘠之歎。常廩不足。至播鬻乘之譽。治績賑政。實爲罕比。而四百石自備。庇仁縣監朴泂。人自勤幹。治則誠恪。館宇一新。浦稅多蠲。開賑之日。益殫誠力。殆近半千石自備。沔川郡守兪彦銻。本自醇謹。重以老鍊。抄饑付賑。旣著誠勤。設粥分穀。亦有規模。治體賑法。俱有可觀。而捐廩自備。亦爲三百石。洪州牧使李謙煥。抄飢則無一見漏。分穀則務令精實。貧戶無流離之歎。飢口無捐瘠之患。自備穀物。亦至四百餘石之多。扶餘縣監尹昹。治尙剛果。事多綜密。已自議賑之初。必愼抄飢之方。不欲國穀之濫費。終得民命之賴活。廩米所餘。能辦百石之備云。五邑守令之悉心賙賑。仰體飭諭。自備穀物。濟活民命者。極爲可嘉。靑陽縣監李璡。尼城縣監沈禧。俱以之次邑。不藉國穀。捐出殘廩。分賑饋粥。一依式例。勤恤備至。蚤夜不怠。致使濱死之命。得有全活之喜。藍浦縣監洪尙德。私自拮据。至誠賙窮。許多飢民。賴以安接。殘邑守令之以薄俸終始救濟之誠。不容全沒云。三邑守宰。乃以之次之邑。有此私賑之擧。就考自備穀數。則尼城分給各穀。爲三百五十餘石。靑陽分給各穀。爲三百十餘石。藍浦分給各穀。爲一百三十餘石。不待朝令。捐出薄廩。私自開賑。有此濟活者。比諸原賑邑守令。尤當有褒賞之典。竝令該曹。考例稟處。韓山嘉善李繼甲。願納租一千石。米五石。舒川進士羅後倫。願納租一千石。林川閑良金光載。願納租五百石。鴻山閑良尹衡禧。願納租三百五十石。扶餘閑良趙重鎭。願納租三百石。結城良人嚴馬堂。願納租一百石。西原折衝安世徵。願納租一百石。閑良金鼎國。願納麰一百石云。各人之多出穀物。以補賑資者。宜有褒奬之擧。亦令該曹。考例分等施賞。何如。上曰。依爲之。出擧條民始曰。伏見慶尙監司李秉模畢賑狀啓。則以爲。列邑守宰之賑政勤慢。自備多少。旣非通一道設賑。竝不擧論。至於機張縣監徐有龍。自備租一千四石零。自當救急。自備千石。例有論褒。而此與元賑邑有異。只擧實狀。敢此附陳云。乃以至殘之邑。辦此私賑之擧。自備千餘石穀物者。極爲可嘉。不可以非元賑邑。而無褒賞之典。令該曹。考例稟處。梁山幼學金載輝。私賑租二十石零。金海嘉善崔泰柱。私賑租四十二石零。閑良金富先。私賑租五十五石零。幼學孫有福。私賑米二石零。租三十五石。密陽幼學李景尹。私賑租九百二十四石零。牟一百四十六石零。嘉善李玉男。私賑租二百九十八石零。幼學金宗泰。私賑租三十三石零。軍威折衝成泰重。私賑租一百七十四石零。牟三十九石零。仁同幼學宋亨道。私賑租三十九石零。閑良金守善。私賑租六十二石零。草溪幼學金嵂。私賑租一百二十石。大丘閑良權昌質。願納租一百十五石。星州幼學裵度智。私賑米三十石。昌原嘉善洪世雄。私賑租三百石。義城折衝吳有聖。願納牟一百石。私賑米三石。太二石。租五十五石。牟四十五石。義興幼學洪致東。私賑租十九石零。新寧良人盧孫乞。私賑租八十石零。金山業武崔永貴。私賑租二十四石零。業武申彭甲。私賑租十三石。良人金善伊。私賑租十石。知禮幼學李光普。願納租十七石。永川良人蔣厚萬。願納太二十一石零。良人朴貴才。私賑租二十石零。良人崔連載。私賑租十三石零。良人金聖得。私賑租十二石零。良人李鳳采。私賑租十石零。各人願納穀物。雖有多寡之不同。其誠則俱甚嘉尙。百石以上。令該曹。考例稟處。百石以下。令本道本邑。分等從厚施賞。以爲激勸之地。何如。上曰。依爲之。出擧條上曰。吏判進前稟處。可也。浩修曰。惠堂稟處後。臣當繼陳。而肅謝後。仍卽登筵。賑恤狀啓。未及詳見。明日次對。商量稟處之地。何如。上曰。勢似然矣。依此爲之。可也。然則兵判稟處。亦於明日爲之。好矣。命植曰。臣曹。別無稟處之事矣。上曰。如以加資啓下。則當付實職。豈非兵曹事乎。命植曰。麟山僉使。今當差出。而此是瓜滿之代。不至緊急。今番大政。窠闕無多。出六之人。無以盡付。當於訓鍊院內三廳中。擬差邊將。而各軍門久勤人。亦無均排之道。一窠之用於散處。甚爲可惜。姑爲留窠。以待都政。何如。上曰。依爲之。出擧條仍命退。諸臣以次出。
정조 7년
癸卯五月二十二日午時。上御誠正閣。右副承旨入侍時。右副承旨李時秀。假注書李敬五。記事官李祖承李崑秀。以次進伏訖。上命書傳敎曰。賑邑守令論賞。自有次第。加資也。璽書表裏也。表裏也。準職也。熟馬帖給也。陞敍調用也。兒馬帖給也。凡爲七等。所謂璽書表裏之典。有名而無實。與無璽書之表裏馬帖之成給。無甚差殊。自今宜有成式。若有璽書表裏賞典。則諭書。以其實績。措辭撰出。啓下後。安寶齎傳。而諭書事體。與敦諭別諭等書無異。承旨代撰事。定式施行。無璽書之表裏馬帖之成給。依前以有旨成送事。該房知悉。又命書傳敎曰。右副承旨。見有實恙。許遞。前望單子入之。上曰。新除授承旨。牌招察任。出榻敎仍命退。承史以次出。
정조 7년
癸卯五月二十二日申時。上御誠正閣。藥房三提調入侍時。都提調徐命善。提調金華鎭。副提調沈豐之。假注書朴能源。記事官李祖承李崑秀。以次進伏訖。命善進前曰。聖體有不安節。今則。若何。臣等聞三提調入侍之命。不勝區區憂慮之誠。敢來問候矣。上曰。似是積滯。兼有暑症。然而不至大段矣。命善曰。請使諸御醫入來。詳察聖候。以審用藥之方。何如。上曰。醫官待令。則入來。可也。賤臣承命出。與諸御醫偕入進伏。上令各陳用藥之方。諸醫官。以次論奏。上曰。依昨日方文。入人蔘三分。黃連五分。可也。命善曰。醫云。聖候當暑。胃氣少虛。且六和湯。異於常時進御。三分蔘藥力。恐少。加入五分。進御五貼。似宜矣。醫官等曰。以臣賤見。雖進御十貼。恐無所妨矣。命善曰。五貼進御後。察聖候動靜。更議。似好矣。上曰。五貼姑先製進。命善曰。近日藥院事。多不成說。康命吉吳道炯等。互相推諉。遠嫌太過。藥院事誠可悶矣。請拿問。上曰。置之。命善曰。臣向聞自上。命進木瓜丸砂糖丸。而藥院不卽擧行。豈有如許事體乎。上曰。今則別無用處矣。上曰。畿湖畢賑狀來到。誠奇矣。命善曰。今番監司守令。皆殫心奉公。至誠賑濟。朝家恩澤。可謂浹人肌骨矣。上曰。左相近日事。何也。命善曰。自堂箚後。自不勝惶懍悚蹙。其情似然矣。上曰。予於此。誠欲無言。至於洪儀泳事。事雖係於隄防。而若是紛紜。左相於此。有不得辭其責矣。從古亂逆。何代無之。而豈復有如禧賊父子兄弟叔姪妻妾奴主作逆之變乎。此則在廷臣子之所共讎視。而今日之葛藤至此。此誠慨然矣。左相畏約太甚。恇怯太甚。其情勢予非不知。而頃日次對。聲淚俱下。予亦不樂而罷矣。大抵今之時體。以無模稜爲能事。奏對之際。媕婀成風。論思之時。含默爲事。惟知康濟一身。不欲一言開陳。雖以次對論之。大臣不言。備堂不言。三司不言。擧世惟以持祿保位。爲一副當規模矣。命善曰。臣猥以無似之姿。忝居具瞻之地。朝象之所以致此者。一則臣罪。二則臣罪矣。上曰。人情若此。俗習若此。無論東西黑白。必有矯弊之道。而予則深居九重。漠然不知。欲聞受病之源。而人心世道。一至於此。國事誠無可爲之道矣。予豈以是專責於左相哉。卿亦不能辭其責矣。上命退。諸臣以次退出。
정조 7년
行都承旨吳載純坐。左承旨李亨元坐。右承旨金宇鎭坐直。左副承旨趙鼎鎭坐直。右副承旨柳誼未肅拜。同副承旨黃昇源坐。注書二員未差。假注書朴能源仕李敬五仕直。事變假注書申大龜仕。
정조 7년
以諸承旨問啓。傳于金宇鎭曰。其中趙鼎鎭黃昇源。事勢容或似然。原傳旨分揀。
정조 7년
有政。吏批。判書徐浩修進。參判金履素在外。參議金宇鎭進。左副承旨黃昇源進。以吳載純李文源李亨元林錫喆爲承旨。鄭昌順爲大司憲。刑曹參判沈頤之。仍任前職事。承傳。
정조 7년
黃昇源啓曰。都承旨吳載純。左承旨李亨元。右承旨趙鼎鎭。左副承旨林錫喆。所當牌招。而拘於院規。不得請牌。何以爲之。敢稟。傳曰。牌招。
정조 7년
趙鼎鎭啓曰。新除授同副承旨李文源。卽爲牌招察任。何如。傳曰。允。
정조 7년
金宇鎭啓曰。新除授大司憲鄭昌順。一體牌招。何如。傳曰。允。
정조 7년
以執義金翊休。掌令李延伋。持平崔烜牌不進罷職傳旨。傳于趙鼎鎭曰。只推。
정조 7년
李亨元啓曰。校理徐美修。時在京畿廣州地。副修撰吳泰賢。時在全羅道泰仁地。經筵入番事緊。竝斯速乘馹上來事。下諭。何如。傳曰。依啓。
정조 7년
趙鼎鎭啓曰。校理徐美修姜彝正。修撰李頤祥。副修撰吳泰賢林道浩。俱在外。副校理金方行。方在罷散中。玉堂上下番俱空。已至多日。事甚未安。玉堂未差之代。今日政差出。待下批。仍卽牌招入直。何如。傳曰。允。
정조 7년
傳于吳載純曰。玉堂違牌坐罷人。敍用。
정조 7년
再政。權以綱爲副校理。曺遠振爲修撰。沈基泰爲司僕正。徐有成爲副應敎。
정조 7년
趙鼎鎭啓曰。校理姜彝正徐美修。修撰李頤祥曺遠振。副修撰吳泰賢林道浩。俱在外。副校理權以綱牌不進罷職傳旨。今方捧入。而玉堂上下番俱空。已至多日。事甚未安。副校理金方行。旣已敍用。卽爲牌招入直。未差之代。今日政差出。待下批一體牌招。以爲推移入直之地。何如。傳曰。允。
정조 7년
黃昇源啓曰。副校理金方行。時在洪忠道西原地。經筵入番事緊。斯速乘馹上來事。下諭。何如。傳曰。依啓。
정조 7년
趙鼎鎭啓曰。新除授修撰曺遠振。時在京畿驪州地。經筵入番事緊。斯速乘馹上來事。下諭。何如。傳曰。允。
정조 7년
以副校理權以綱牌不進罷職傳旨。傳于黃昇源曰。只推。
정조 7년
趙鼎鎭啓曰。校理權以綱。旣有只推之命。更卽牌招入直。何如。傳曰。允。
정조 7년
承旨前望單子入之。趙英鎭落點。
정조 7년
吳載純啓曰。新除授左承旨趙英鎭。卽爲牌招察任。何如。傳曰。允。
정조 7년
傳于趙鼎鎭曰。右副承旨林錫喆。院中有應避之嫌。陳疏留院云。與前同副望筒。一體勿施。前望單子入之。
정조 7년
傳于金宇鎭曰。未肅拜兵曹參知許遞。前望單子入之。
정조 7년
吏曹佐郞前望單子入之。李集斗落點。
정조 7년
兵曹參知前望單子入之。李義行落點。
정조 7년
金宇鎭。以吏曹言啓曰。靑陽縣監李璡。尼城縣監沈禧。雖非元賑邑。自備之數。旣至夥然。令該曹。參考可據之例。草記稟處事。命下矣。今此靑陽尼城。俱是之次邑。而該守令之優數自備。殫誠接濟。固可嘉尙。然湖西。旣非通一道設賑。則賑邑守令之論賞。實出於格外特恩。而今若以元賑邑以外。兩邑守令之職分內事。更請無於例之賞典。則激勸之恩數。或恐有屑越之患。靑陽縣監李璡。尼城縣監沈禧。論賞一款。置之。何如。傳曰。元賑邑。自有區劃之穀物。而至於此兩邑。當賑而不賑。私自賙饑。事甚可嘉。陞敍。可也。
정조 7년
黃昇源。以宣惠廳言啓曰。依傳敎。恩信君墓役事時。祭廳募軍匠料石物輸運車價等。米四百九十石。木五同三十匹。輸送之意。敢啓。傳曰。知道。本局米未輸來之前。自內需司。貿米輸送役所。其數不些云。本廳米元數中。以錢米參半輸送。以爲自該司。推移償用之地。可也。
정조 7년
趙鼎鎭。以宣惠廳言啓曰。恩信君墓役事時。價米三百三十石。已爲輸送。餘米一百六十石代錢九百六十兩。輸送之意。敢啓。傳曰。知道。
정조 7년
趙鼎鎭。以吏曹言啓曰。以嶺南道臣畢賑狀啓。因臣曹覆奏。機張縣監徐有龍。論賞一款。更考可據之例。草記稟處事。旣伏承下敎矣。取考道啓。則賑邑守令之自備穀物者。不爲不多。而皆以職分內事。初不請賞。機張則元非賑邑。而特以千石之自備。單擧褒奬者。揆以格例。恐未妥當。且賑邑以外。則歷考前例。初無分等論賞之事。有難以道啓所載自備之數。遽引無於例之賞典。以啓日後虛實相蒙之弊。當該道臣。推考警責。機張縣監徐有龍論賞一款。置之。何如。傳曰。均之爲私賑。而李璡沈禧。則以數百石自備。陞敍調用。獨此徐有龍。以千石自備。旣不得一視之澤。反使監司。替受問備之罰。寧有如許顚倒之事。卿之遠嫌。未免太過。此草記勿施。該縣監徐有龍。依法典。施以加資之典。可也。
정조 7년
刑曹啓目。粘向前慶州前營將宋應休。係是朝官。移義禁府處之。何如。判付啓。御史此擧。曰是曰非。廟堂之議不一。未知何以決折之爲當。不必令義禁府拿處。此狀啓。下廟堂。廣考可據之例。忝以意見。使之論理草記爲良如敎。
정조 7년
禁府照目。承文博士池德斌。權知副正字柳憲周等。矣屢次嚴問之下。渠輩之游辭粧撰。一味呑吐。情狀極爲痛駭。從重論各杖一百收贖。流三千里定配。竝只私罪。奉敎依允。柳憲周乙良。功減一等。
정조 7년
金宇鎭。以義禁府言啓曰。時囚罪人池德斌柳憲周等。各杖一百收贖。告身盡行追奪。流三千里定配事。照律公事判付內。依允。柳憲周。功減一等事。命下矣。池德斌。杖一百收贖。告身盡行追奪。咸鏡道吉州牧流三千里定配。柳憲周。功減一等。杖一百收贖。告身盡行追奪。原春道三陟府平陵驛。徒三年定配。而竝以傳旨內辭意。具罪目。依例發遣府羅將。押送于各其配所。何如。傳曰。允。
정조 7년
癸卯五月二十三日午時。上御誠正閣。左副承旨入侍時。左副承旨趙鼎鎭。假注書李敬五。記注官金健修。記事官李崑秀。以次進伏訖。上命書傳敎曰。違牌承旨許遞。前望單子入之。又命書傳敎曰。政月當前。在外吏曹參判許遞。與參議佐郞未差之代。前望單子入之。上曰。左承旨入侍。左承旨李亨元進伏。上曰。左副承旨先退。上曰。新除授承旨入侍。出榻敎賤臣承命出。與右承旨金宇鎭偕入進伏。上命書榻敎曰。進御加味六和湯前方中。去沙蔘。入人蔘三分。加羌活五分。黃連二分。自今日煎入。仍命退。承史以次出。
정조 7년
癸卯五月二十三日戌時。上御誠正閣。坐直承旨入侍時。左副承旨趙鼎鎭。假注書李敬五。記注官金健修金鳳顯。以次進伏訖。上命書傳敎曰。富民之捐財營賑。濟活飢民。志則可尙。勞亦可酬。年前湖南千包穀私賑三人。使之起送。卽除實職。蓋出於奬勸之意。今番嶺湖設賑時。韓山李繼甲。密陽李景尹等。私賑補賑之穀。俱過千數。朝筵雖命除授實職。而仍而置之。無實。甚矣。至於畿內。土瘠民貧。富戶絶罕。通津李弘遂八百包私賑。可敵韓密千包。只給帖加。亦欠激勵。帖文姑勿成給。與嶺湖私賑兩人。各令道臣。起送上來後。微稟事。分付吏兵曹。舒川進士羅後倫。以千餘石精實穀。專當一邑之賑資。不但不愧渠父祖之事。比邑倅。不可同日而語。且有羅星樞已例。依先朝癸巳傳敎。實僉知加設單付。使之上來謝恩。上曰。禮房承旨入侍。出榻敎賤臣承命出。與右承旨金宇鎭偕入進伏。上曰。左副承旨先退。上曰。嶺南繡衣沈基泰事。果如何。暗行。豈有狀啓之例乎。宇鎭曰。慶州營將事。事體似然矣。仍命退。承史以次出。
정조 7년
行都承旨吳載純坐。行左承旨李敬養坐直。行右承旨柳義養坐。左副承旨林錫喆坐直。右副承旨徐龍輔坐。同副承旨尹承烈坐。注書尹行任仕直一員未差。假注書徐瀅修仕。事變假注書申大龜仕。
정조 7년
李敬養啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李敬養啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
傳于尹承烈曰。禮房承旨入侍。
정조 7년
李敬養啓曰。卽者肅章門內。有一人。屢次打鼓。故不勝驚駭。急爲搜捕。考見號牌。則生員李行有爲名人。假稱扈衛軍官。自敦化門入來云。闕門何等至嚴。而有此攔入擊鼓之擧。事未前聞。萬萬寒心。當該兵曹堂上。從重推考。下屬。令攸司科罪。李行有。移送法司。入直郞廳及當該守門將。所當重勘。而本院請推之外。無他可施之罰。何以爲之。敢稟。傳曰。知道。
정조 7년
傳于李敬養曰。卽者政院啓辭。有訝惑者。予欲面詰其故。院位諸承旨。竝卽詣閤。
정조 7년
備忘記近來所謂廷臣之紆紫拖朱。行呼唱於道路者。外面看之。似皆秉義明理之人。而其中亦然乎否。若言今日大義理。無過明義錄之書焉。是豈非我東一部麟經乎。若不歸之弁髦。束之高閣。則胡乃爻象不佳。兆朕已綻乎。上自廊廟。下至臺閣。亦果有明目張膽底意乎。向日事。不須復提。而雖以目下院議言之。隱情有無。姑舍是。進士稱號人。變着軍服。假稱扈衛軍官。突入肅章門內。亂打更鼓。聲撤大內。鳴鼓人抱冤事狀。自有法司。從當推問。而處在近密。耳邊旣聞扈衛軍官四字。則不可與向日鄕民攔入論也。宜卽驚動請罪之不暇。而騎堂之只請推考。何乃玩愒之甚也。還下啓辭。致有飭敎。而略改下項一句。仍以前本入啓。有若爭抗者然。噫。明目張膽。雖難責之於人人。其爲不職。誠大矣。雖命詣閤。何必召接。重傷事體。在院諸承旨。一竝罷職。今日政。以在京無故人差出。待下批。竝卽牌招。推移入直。
정조 7년
柳義養啓曰。副應敎徐有成牌不進罷職傳旨。今方捧入。而校理姜彝正徐美修。副校理金方行李頤祥曺遠振。副修撰吳泰賢林道浩。俱在外。玉堂上下番。連日俱空。事甚未安。未差之代。政官牌招。開政差出。待下批仍卽牌招入直。何如。傳曰。允。
정조 7년
吏批啓曰。機張縣監徐有龍。加資事。命下矣。雖已資窮。未經準職。何以爲之。敢稟。傳曰。然則今日政。準職作窠調用。長湍府使李漢五。海美縣監曺潤根。亦令今日政。次次遷擬作窠。仍爲調用。東銓如無見窠。與西銓相議。內遷作窠。可也。
정조 7년
柳義養啓曰。戶曹參議鄭東浚。除拜後。過三日不爲出肅。依定式推考警責。仍卽牌招察任。何如。傳曰。允。
정조 7년
有政。吏批。判書徐浩修進。參判未差。參議未差。右承旨徐龍輔進。以李敬養柳義養尹承烈吳大益林錫喆爲承旨。以安鼎大爲掌令。以尹尙東爲副校理。以李魯春爲副應敎。以金履素爲戶曹參判。以金墉爲禮曹佐郞。以吳彦敎爲監察。以金絅采爲長興直長。以趙雲紀爲掌苑奉事。以李魯春爲南學敎授。以趙興鎭爲西學敎授。以洪樂命爲內資提調。以趙時俊爲宗廟提調。以白師坤爲全羅都事。驪州牧使元厚鎭。庇仁縣監朴絅。今加嘉善。加資事。承傳。以鄭志儉爲右尹。以李漢五爲宣川府使。以曺潤根爲朔州府使。以鄭觀采爲長湍府使。以李尙謙爲海美縣監。以金啓洛爲兵曹佐郞。以徐龍輔爲兵曹參知。
정조 7년
兵批。判書李命植進。參判未差。參議未差。右承旨徐龍輔進。以申大儁爲兼司僕將。以洪益弼爲副摠管。以李禹鉉爲忠壯衛將。僉知羅後倫單付。副司直金履素趙英鎭金載瓚。副司果金載人。竝單付。
정조 7년
柳義養。以兵曹言啓曰。兼司僕將李邦城。身病猝重。時月之內。差復無期。宿衛輪番之任。不可久曠。改差。何如。傳曰。允。
정조 7년
林錫喆啓曰。注書薦狀事。依下敎査問於本院書吏處。則以爲。伊日注書薦狀。食前到院。而只憑今年二月十七日前承旨李在學所錄置中。凡於注書越薦時。以啓辭爲之。待批下越薦。而只初付時啓辭。至於間遞還付及以翰林移去移來時。則勿爲啓辭。直爲薦狀於吏曹之語。至於不爲啓辭。而越送吏曹之境。萬死無惜云矣。査問之下。所供如此。敢啓。傳曰。知道。觀此査問啓辭。無非李在學妄錯之擧。然則下吏。別無爲罪之端。竝勿問。諸承旨傳旨中。前都承旨沈豐之。前承旨李時秀李重馥付標。前注書李祖承分揀。翰林李崑秀。注書尹行任。亦竝分揀。竝卽牌招入直。
정조 7년
以副應敎李魯春。副校理尹尙東牌不進罷職傳旨。傳于柳義養曰。只推。更爲牌招。
정조 7년
以右副承旨吳大益牌不進罷職傳旨。傳于李敬養曰。許遞。前望單子入之。
정조 7년
承旨前望單子入之。徐龍輔落點。
정조 7년
吳載純啓曰。假注書李敬五。身病猝重。勢難察任。今姑改差。何如。傳曰。允。
정조 7년
傳于林錫喆曰。當該注書朴能源。拿問處之。
정조 7년
以朴能源囚單子。傳于林錫喆曰。付過放送。
정조 7년
傳于李敬養曰。坐直承旨入侍。
정조 7년
李敬養。以兵曹言啓曰。長湍居稱以進士李行有爲名人。變着軍服。假託禁旅。突入肅章門內。至有肆然擊鼓。驚動天聽。事係變怪。不勝萬萬驚心。卽爲拿入。棍問其委折。則渠之所告內。以渠之良賤辨別事。欲爲鳴冤。假飾禁軍貌樣攔入云。此與蠢蠢常漢有異。行迹極涉殊常。有不可尋常處之。移送捕廳。嚴査得情。當該守門將爲先汰去。拿問定罪。臣亦不能檢飭。致有此無前之變。惶恐待罪之意。敢啓。傳曰。近來門禁。雖曰解弛無餘地。所謂入直堂郞。若能申飭。豈有是也。此草記還給。
정조 7년
李敬養。以兵批啓曰。陞資拜營將者。準瓜前。以不職遞罷。則勿計朔數多少。還收資級。載在法典矣。西原前營將金履煥。旣以不職罷職。所授加資。依法典還收之意。敢啓。傳曰。知道。
정조 7년
李敬養。以兵曹言啓曰。參判未差。參議李文源未肅拜。參知李義行未敍用。參議李文源。卽爲牌招。推移入直之地。何如。傳曰。參議李文源。前任承旨望筒。旣命勿施。此非仍任。肅拜與否。非可論也。此草記勿施。卽令入直。可也。
정조 7년
癸卯五月二十四日辰時。上御誠正閣。禮房承旨入侍時。右承旨金宇鎭。假注書李敬五。記注官金健修金鳳顯。以次進伏訖。上曰。近日政院。事不成說。堂后日記。何不催促乎。上曰。各司自有啓目前例。而獨闕於藝文館何歟。承旨知入。仍命退。承史以次出。
정조 7년
癸卯五月二十四日申時。上御誠正閣。坐直承旨入侍時。左副承旨林錫喆。事變假注書申大龜。記注官金鳳顯。記事官李崑秀。以次進伏訖。上曰。吏批政望入之。賤臣承命。出捧政望。授鳳顯。以進。上曰。翰林李祖承。注書尹行任。牌招催促。上命書榻敎曰。時囚罪人李敬五。分揀放送。又命書傳敎曰。近日時樣。自上提飭之事。自下必欲漫漶。上下以交相背馳爲事。此風未已。幾何不馴致向來氣習乎。予則以爲。不防之閾。無礙而入。此無異於誘入。豈可謂之攔入乎。然攔入闕門之不足。至入肅章門之內。此又不足。章甫而變着軍卒之服色。甚至許多名色。稱以扈衛軍官者。後弊所在。不可尋常處之。今日齋日相値。有難用刑。爲先拘囚。待明朝。嚴問取招。期於得情。兵曹堂上。無論入番與否。不能申飭之罪。無非當該。然今日入直堂上。豈可歇勘削職。該郞官。令該府。嚴問口招。以爲照法重繩之地。該門守門將。行首守門將。竝令兵判。待明朝。嚴棍取招。草記。上命退。諸臣以次退出。
정조 7년
行都承旨鄭昌順坐。行左承旨柳義養坐直。右承旨趙尙鎭坐。左副承旨徐龍輔坐。右副承旨金載瓚坐。同副承旨尹承烈坐直。注書二員未差。假注書徐瀅修仕申大龜仕直。事變假注書金良倜仕。
정조 7년
徐龍輔。以都摠府言啓曰。今日入直內三廳武兼禁軍及軍兵等。當爲中日習射。而親臨試射相値。不得爲之之意。敢啓。傳曰。內試射。豈可以相値。直爲頉稟。卿等推考。然而日勢今晩。中日則置之。
정조 7년
尹承烈啓曰。合辭方張之時。連日闕啓。事甚未安。兩司除在外未署經疏批未下外。大司憲鄭昌順。大司諫洪明浩。疏批已下。竝卽牌招。何如。傳曰。允。
정조 7년
柳義養啓曰。禁衛營將官來言。今日本營軍兵。日次私習云矣。敢啓。傳曰。停。
정조 7년
柳義養啓曰。御營廳將官來言。今日本廳軍兵。日次私習云矣。敢啓。傳曰。停。
정조 7년
傳于尹承烈曰。承旨房仍。右副爲軍士房。
정조 7년
傳于趙尙鎭曰。軍士房承旨入侍。
정조 7년
傳于趙尙鎭曰。右承旨入侍。
정조 7년
承旨前望單子入之。鄭昌順趙尙鎭金載瓚落點。
정조 7년
柳義養啓曰。新除授承旨趙尙鎭。方在罷散中。何以爲之。敢稟。傳曰。敍用。
정조 7년
申大龜陞附。代以金良倜爲事變假注書。
정조 7년
傳于尹承烈曰。右副承旨入侍。
정조 7년
以大司諫洪明浩牌不進罷職傳旨。傳于尹承烈曰。只推。
정조 7년
尹承烈啓曰。憲府連日監察茶時。諫院許久闕直。事甚未安。大司諫洪明浩。旣有只推之命。掌令李延伋。持平崔烜。疏批已下。竝卽爲牌招。何如。傳曰。允。
정조 7년
柳義養啓曰。卽者議政府錄事來言。左議政洪樂性。以爲臺言峻發。有不勝萬萬震懍者。不敢偃處私次。今方逬出城外云。來納命召。何以爲之。敢稟。敦諭俄於臺臣罷職傳敎。已悉言之矣。卿之斷斷衷曲。予豈不洞知。以是予每以無隱之意。隨事提諭。予意卿想亦諒之。至於臺臣疏語。太沒商量。專肆噴薄。其爲壞事面而損體統。孰有大於是。職由予敬禮之誠意。未孚於群下之致。自顧靦騂。無以爲踰。聞卿有出郭之行。挽執是急。先將數行之語。略布虛佇之思。卿其安心。卽爲入來。仍傳于柳義養曰。坐直承旨。卽爲馳往敦諭。仍傳命召。與之偕入。見今夜色向闌。有難遲待門開。今下開門標信。闕門城門。留門後進去。
정조 7년
備忘記大臣。予所敬禮。大臣。假令有些少過誤。在言責之地者。固宜就事論事。以寓勤攻之義。豈容任其口氣。凌轢爲無難事也。俄於批旨。略示未安之意。而揆以事體。決不當仍以無警。大抵左揆之秉心畏約。國耳靡他。奚獨予心感歎。斷斷誠款。抑亦通朝之所共知。今也忽以不干之事。勒加情外之斥。甚至一二句語。嘲侮備至。臺臣則曰以爲大臣恥之云云。而予則以爲。臺臣妄率之擧。予反爲臺臣恥之。且念向日大臣箚批中。屢及憂時慨俗之語。予之本意。不在於大臣。則尤豈可捏引箚事。如是其架空爲說。以此以彼。臺臣事萬萬乖當。掌令李延伋。罷職。
정조 7년
柳義養。以弘文館言啓曰。本館下番闕直。事甚未安。副應敎李魯春。疏批已下。卽爲牌招。以爲姑降入直。何如。傳曰。允。
정조 7년
柳義養。以弘文館言啓曰。下番闕直。事甚未安。校理徐美修。疏批已下。卽爲牌招。以爲姑降入直。何如。傳曰。允。
정조 7년
吏批啓曰。機張縣監徐有龍。今日準職作窠。調用事。命下矣。臣曹正三品窠。無相當職。不得擧行之意。敢啓。傳曰。然則堂上正三品窠。調用。
정조 7년
柳義養。以訓鍊都監言啓曰。本局軍色從事官。今當差出。而如有可以請仍之人。草記請仍事。曾有傳敎矣。前從事官李魯春。今已敍用。仍任。何如。傳曰。允。
정조 7년
徐龍輔。以禁衛營言啓曰。本營前軍色從事官趙興鎭。以本職弘文館校理罷職矣。今已敍用。仍任責成。何如。傳曰。允。
정조 7년
徐龍輔。以備邊司言啓曰。嶺南御史沈基泰。慶州營將罷黜請罪狀啓。刑曹啓目判付。有廣考可據之例。參以意見。論理草記之命矣。取考本司謄錄。則御史拿入營將。而營將違拒御史。御史論罷營將之例。無可考據。若以區區意見論之。則所謂行止殊常之人。本府先爲捉得。論報於御史。則營將之不爲疊報。不是異事。但御史旣以假稱騶率。出沒村閭之類。另加譏察。隨現牒報之意。發關申飭。則本府之所捉得者。營將不卽捉得。以此論責。夫孰曰不可。而至於拿入一款。繡衣奉命。事體雖曰嚴重。營將之職。亦帶討捕使名。他道監兵營。互相通關。不當與中軍虞候。比而同之。除非關係軍務之重大者。似不可容易拿入。營將之不從。雖謂之不失體貌。可也。御史之論罪營將。竝及此事。恐涉過當矣。敢啓。傳曰。依回啓施行。
정조 7년
金載瓚。以兵曹言啓曰。該門守門將行首守門將。竝令兵判。待明朝嚴棍取招。草記事。命下矣。依傳敎。該門守門將李道馨。行首守門將閔百履。一倂拿入。發問目嚴棍取招。問目內。闕門把守雜人禁斷。何等嚴重。而無賴之人。變其服着。肆然冒入。至於肅章門內。擊鼓之擧。該門守門將。則目見其變服攔入之狀。而不能禁斷。許其往來。若是無難。殆同誘入。致此無前變怪。究厥罪狀。萬萬痛駭。行首守門將。與鄕人新仕者有異。常時若能着意檢飭。隨事指敎。則豈有此萬萬無前之擧。論其爲罪。與入直之守門將。無所異同。特敎棍問。事體自別。其間情節。毋敢隱諱。一一從實直告。該門守門將李道馨所告內。矣身雖是鄕曲新仕之人。旣爲該門守門將。則嚴禁雜人。乃是分內之事。焉敢少忽。昨日是新舊番交替。而闌入之人。着戰服入來。故認以入直禁軍之類。不復疑難。未得執捉盤問。有此冒入。轉至肅章門內擊鼓之境。矣身不能審察。朦朧許入。致此變怪。罪合萬死云。行首守門將閔百履所告內。矣身身爲廳首。其在奉公之道。與他自別。公會之時。面飭諸僚。毋敢怠忽。雖於在家之日。未嘗一毫放心。至於昨日。有此前古所無之變怪。矣身常時不能檢飭之罪。實無所逃。萬死無惜云。箇箇嚴棍。一一究問。其許入情節。漫漶爲說。終不直告。誠極痛駭。而旣有嚴棍取招草記之命。爲先捧供以入之意。敢啓。傳曰。行首守門將。旣已決棍。分揀放送。該門守門將。亦已捧供。移義禁府。使之從重照律。草記。
정조 7년
同承烈。以司僕寺內乘。以一二提調意啓曰。本寺正沈基泰在外。內寺番次。極其苟艱。今姑改差。令該曹口傳差出。何如。傳曰。允。
정조 7년
吏曹口傳政事。以趙興鎭爲司僕正。
정조 7년
尹承烈。以義禁府言啓曰。該門守門將。移義禁府。使之從重照律。草記事。命下矣。該門守門將李道馨。今已拿囚。而兵曹啓辭內。闕門把守雜人禁斷。何等嚴重。而無賴之人。變其服着。肆然冒入。至於肅章門內擊鼓之擧。該門守門將。則目見其變服攔入之狀。而不能禁斷。許其往來。若是無難。殆同誘入。致此無前變怪。究厥罪狀。萬萬痛駭。罪取考律文。則大明律人戶以籍爲定條有曰。若詐稱各衙軍人者。杖一百邊遠充軍。訴訟條有曰。擅入午門。叫訴冤枉者。杖一百充軍。宮殿門擅入條有曰。擅入宮殿門。杖六十徒一年。門官及宿衛官軍故縱者。與犯人同罪。失覺察者。減三等。名例有曰。二罪以上俱發。以重者論。大典推斷條有曰。犯私罪。杖一百以上之罪。決杖。告身盡行追奪。先朝受敎內。王府決杖者。代以金續矣。李道馨。杖一百。邊遠充軍罪。減三等。杖八十收續。告身盡行追奪。洪忠道永同縣會同驛。徒二年定配。而以兵曹啓辭內辭意。具罪目。依例發遣府羅將。押送配所。何如。傳曰。如有功議。各減一等。
정조 7년
柳義養。以義禁府言啓曰。時囚罪人李道馨。杖八十收贖。告身盡行追奪。洪忠道永同縣會同驛。徒二年定配事。照律草記。批旨內。如有功議。各減一等事。命下矣。李道馨。無功議之意。敢啓。傳曰。知道。
정조 7년
刑曹啓目。兵曹結束色書吏金世紳等。不禁攔入之罪。雖已遲晩。和應情節。專事發明。不可不更加覈實。竝爲嚴囚。以待結末。何如。判付啓。堂郞所不禁之事。該色吏。何以防戢。且與近仗軍之把門輩有間。自本曹。參酌決杖。放送爲良如敎。
정조 7년
禁府啓目。兵曹佐郞李尙載原情云云。傳旨問目內辭緣。反覆嚴問。游辭漫漶。泛稱遲晩。刑推得情。何如。判付啓。除刑推議處爲良如敎。
정조 7년
行都承旨吳載純疏曰。伏以。臣頃承玉署除命於騎省直中。而臣於本職。自來情踪。有萬萬惶蹙者。不敢承膺。再違嚴召。歸伏私次。隕越無地。向者儒臣。以洪儀泳李東埴事。有不言三司譴削之請。旣蒙允許。則臣亦三司中一人。不言雖有前後之殊。勘罪宜無彼此之別。而臣獨倖免。悚恧靡措。歷日彌切。不意知申除旨。忽下於縮伏俟勘之中。天牌儼臨。促敎荐降。冒昧承膺。縱出伸分。仍因蹲據。斷無是理。玆敢露章自列。仰瀆崇聽。伏乞天地父母。亟賜鐫削。以警具僚。仍治臣瀆擾之罪。以肅朝綱。千萬幸甚。答曰。省疏具悉。無怪乎一伸廉隅。本職許遞。
정조 7년
行左承旨李敬養。左副承旨林錫喆疏曰。伏以。臣等卽伏見大臣箚子。竊有所萬萬惶愧者。臣等於昨夕門鑰已下。箚本到院。而門限後疏箚之不得捧入。自是事例。非不知相箚之體重。而事例有不敢違越。故以雖値齋日。自當微稟入啓。而事例如右。有所防礙之意。往復矣。乃者大僚。以事未前聞。見輕同朝爲言。臣等何敢晏然冒居。不思所以自引之道乎。玆敢相率陳章。徑出禁扃。伏乞聖明。俯垂鑑諒。亟遞臣等之職。以安私分。仍治臣等瀆擾之罪。以肅朝綱。千萬幸甚。答曰。省疏具悉。疏箚之不得從門隙入啓。誠如卿等之疏辭。而相箚體重。不拘齋日。則以齋日不捧之說。旣登於大臣箚中。卽此一款。卿等難免曚昧之責矣。
정조 7년
左議政洪樂性箚曰。伏以。臣於目下事。竊不勝萬萬驚駭者。鳴鼓人之攔入闕門。亂打更鼓。實是無前之變怪。而噫嘻。痛矣。扈衛軍官四字。今日廷臣之聞之者。孰不腐心痛骨。如不欲生。而今有人冒稱此名。肆然突入。則其所愕眙驚惋。當復如何。惟彼職在近密之臣者。視若尋常攔入。不能嚴辭請罪。致勤飭敎。略改句語。不免雍容整暇之歸。少無憤忿駭痛之意。紀綱之解弛。習俗之玩愒。胡至於此。雖以騎曹堂郞及守門將言之。不能嚴加禁察。任其攔入。致有此境。揆以國體。亦極寒心。喉院騎曹。雖皆已經處分。而諸承宣則恐不可以罷職薄勘而止。臣謂亟施譴削之典。斷不可已也。今日國法之掃地。人心之漸壞。莫非臣忝叨匪據。不能董率之致。論臣之罪。合被萬殞。臣泥首請命之不暇。而事在面前。忍耐不得。冒沒仰瀆。惶恐之極。不知所達。臣昨日昏後。具箚呈于政院。則坐直承宣。以爲今日旣是齋日。又過門限。不宜捧納云。而竟至退却。故今始呈上。未免緩晩。尤增悚蹙。第名以相箚。見阻喉院。前所未聞。而此實臣見輕於同朝之故也。尙誰咎哉。只切慙恧而已。答曰。省箚具悉卿懇。承宣則坐在俗臼。自歸共浴之科。無情之失。譴罷足矣。末端事。聞是傳者誤耳。然體統所係。纔命勘過矣。仍傳曰。此批答。遣史官。傳諭于左議政。
정조 7년
行司直金鍾秀疏曰。伏以。臣嚮叨本兵。洊被異數。惶恐感泣。不知死所。而情理悲切。質性迷滯。妄作帶符之行。虛負將母之敎。孤恩犯科。罪合萬死。畢竟解職。曲蒙體諒。造化生成。若偏臣身。卽日登程。歸護病母。母子攢手。頌祝天恩。仍伏念。臣之猥上乞骸之請。今已踰年矣。申龥則懼於瀆擾。泯默又患其遷延及。登前席。衷情內迫。區區心曲之不敢形諸文字者。一一披露無餘。仰惟聖明在上。物無遁情。倘有假飾。天必殛之。臣何敢疊費蔓辭。重溷天聽也哉。伏乞聖上。曲垂惻隱之念。深軫全保之道。許臣依願致仕。俾臣歌詠聖澤於畎畝之中。以沒餘齒。千萬之祝。噫。無狀如臣。受聖上不世之遇。蒙被渥恩。與天無極。而莫報絲毫。便訣堯舜。命之窮矣。天所廢也。中夜撫膺。但有淸淚成血而已。抑臣一自僇廢以來。不敢以平人自處。事係干恩。尤何敢猥有鳴號。而臣之濫備任使之末。厚沐雨露之私。亦已久矣。況臣窮獨情狀。屢煩聖上所嗟愍。筵席惻怛之敎。至及於後事。臣退考儀曹謄錄。前後卿宰之以立後事陳乞。非一二。至有以蔭宰而疏請者。臣若抱此悲苦私情。嚴畏囁嚅。不一陳暴而死。是臣自阻於天地父母之前也。臣何忍爲此哉。臣罪大惡極。命途凶險。垂死之年。不保一子。臣之父曾祖以下四代之血屬絶矣。積哀成疾。死亡無日。而孑孑一身。靡所依託。惟有及此未死之日。續其旣絶之世。庶可暝目於地下。而臣本門族鮮少。行序卑下。袒免內外。指擬無處。唯臣之宗人前縣監守默。有孫三人。系派雖遠。昭穆可認。擬取其長子基建之第二子次福。爲臣亡子若淵之後。特以疎族之故。往復相持。迄未停當。萬一因循之頃。蟻螻微命。溘先朝露。則將不免永作餒鬼。寧不悲哉。儻蒙聖慈。特推繼絶存亡之德意。亟命該曹。照例施行。則是臣無子而有子。雖死而不死也。聖明哀之憐之。情窮勢迫。僭易及此。死罪死罪。答曰。省疏具悉。卿之情理。嘗所悶念。疏請。令該曹照例施行。上款云云。又何發此言也。聽之亦覺支離。予於是。不能無介然于卿也。
정조 7년
大司憲鄭昌順疏曰。伏以。臣於乞由調病之中。忽承憲長移除之命。坐犯違傲。恭俟重勘。伏枕惶隕。尤增死罪。昨日晩後。始接小報。乃知又有禁門攔入驚動天聽之人矣。民習之無嚴。情狀之叵測。凡在聽聞。疇不驚懍。重究嚴繩。卽有司存。至於騎曹之勘覈。守門之棍訊。處分已下。無容更陳。而噫。今日廷紳。皆丙丁傷弓之鳥也。攔入之變。式月斯生。假令無他隱情。直是鳴冤。堂陛之不嚴。禁扃之不肅。方來之憂。有不可言。況此變怪層生之餘。亂賊肆行之時乎。肅肅天閽。何等淸嚴。而變服冒入。詐僞百出。苟究其本。此皆紀綱不立。隄防不嚴之致。門禁之申嚴。亦云末矣。近年以來。朝廷之一事一令。除非自上警飭。率皆因循放過。及夫飭敎之下。始若惕慮。顚倒趨承。擧措劻攘。纔過數日。便卽玩愒。若欲人人而警之。則人不勝警矣。事事而飭之。則事不勝飭矣。殿下所以處之者。烽臺擧火之民。終靳一律。犯蹕呼訴之輩。率多白放。愛克厥威。民不畏法。九重天陛。視同訟庭。識者之憂。厥惟久矣。朝廷之擧措。下民所以觀法。而每一有事。毋論巨細。擧皆震動。先自騷擾。事已卽已。依前沁泄。如是而紀綱何由可振。惟有昭之以法令。守之以悠久。使有所畏服。知有所觀感。先立此朝廷之紀綱而已矣。隄防之漸弛。又是今日之隱憂。聖慮每存於鎭安。聖意專在於寬宥。鎭安寬宥。豈不是盛德。而鎭安之過而漸至於太無界限。寬宥之過而漸至於太無分別。則亦豈非可憂者耶。世無公議。人無主見。一種時象。一種俗習。臨政則不欲崖異。舊望則無所甄別。在己則苟事彌縫。在人則任他漫漶。明知其有累而不欲明言其有累。明知其當枳而不欲顯斥其當枳。該司之檢擬則不及。而承宣之淸顯則晏如。自己之政望則不擧。而他人之銓注則勸成。時象俗習。打成脂韋。若不痛革。俾改此套。則隄防何由而可嚴。臣亦近日待罪銓地。不能擺脫於時象俗習之科臼。每一追惟。釁尤實多。同浴譏裸。臣實靦顔。而言出肝膈。不敢自隱。亦願自今以後。上自廊廟。下至銓部。而明諭嚴飭。丕變前習。如或復踵。必加威罰。則漸弛之隄防。庶幾可嚴矣。臣病伏床褥。無路趨詣。略貢短章。冀垂察納。仍命鐫削。以安賤分。答曰。省疏具悉。昨今公車堆積。予方疲於酬應。際見卿疏。辭職而不失言事之體。拖及時政。可謂近來無此作耶。卿其勿辭行公。
정조 7년
執義金翊休疏曰。伏以。臣頃叨館職。罪積逋漫。而聖度天大。例勘旋敍。柏府恩除。復降於杜門訟愆之中。臣實驚惶感激。宜卽叩謝。少伸分義。而向來堂疏論勘。旣峻且嚴云。榮途一步。有難冒進之義。非但臣心之所自劃。抑亦通朝之所共知也。同時被論諸臣。且未有一人之出脚。則臣何敢以時月之稍久。職名之差異。獨爲晏然冒出。以犯無忌憚之誅哉。日昨違召。臣豈樂爲。只推有命。冞增惶隕。而廉防旣重。株守難改。違傲之罪。益無所逃。玆敢披瀝肝血。仰瀆崇嚴。伏乞聖慈。特垂諒察。亟削臣職。以安微分。仍治臣罪。以肅朝綱。千萬幸甚。臣不敢以言官自居。而事在目下。有難終默。敢此附陳焉。噫嘻。痛矣。丙丁以來。亂逆層生。懲討不行。鄭妻之元惡。生在地上。龜柱之大憝。假息島中。逆如榮賊。凶如德賊。而收孥之典。尙未夬施。是固群下誠未格天之罪。而義理由此而不明。隄防由此而不嚴。埋凶挾匕之變。稱兵犯闕之謀。窮天地亘萬古。所未聞所未有之劇逆。洪儀泳則以僅免連坐之至親。自同平人。少無畏縮之心。李東埴則以同擊營獄之族屬。變其名字。敢生榮進之計。至於竝竊科名而極矣。榜眼一出。擧國齊憤。而分館之際。恣加紅圈者。尤可見人心之陷溺。而畢竟杖流之典。失之太寬。以至儀泳東埴之名。尙在榜中。未卽削去。世道之憂慮。輿情之憤惋。容有其極。伏願聖明。亟從大臣諸臣之削榜遠配之論。俾逆孽有所懲畏。國綱無或少弛焉。臣於治疏將上之際。得伏見備忘下者。實不勝驚駭憤痛之至。噫。淸禁咫尺之地。變着軍服。潛入擊鼓者。已極無嚴。而至於四字假稱。尤豈不心寒骨驚哉。蹤跡閃倏。情狀陰凶。其所設計。萬萬叵測。如此至凶絶悖之漢。不可治之以攔入之律而止。臣謂亟令王府。嚴鞫得情。施以當律。宜矣。至於騎曹堂郞。若能檢束吏卒。嚴加防禁。則豈有此無前驚懍之事乎。該郞。已命拿問。姑待決末。而該堂之罪。亦不可削職而止。竝令拿問。從重勘處。斷不可已也。答曰。省疏具悉。俄於堂批及之。爾其勿辭察職。